থামল না বিজয়রথ! ওয়েস্ট ইন্ডিজকে ইনিংস ও ১৪০ রানে হারাল ভারত

ওয়েব ডেস্ক: সাদা বলের পর লাল বলের ক্রিকেটেও থামল না ভারতের বিজয়রথ। এশিয়া কাপ জয়ের পর দাপটের সঙ্গে টেস্ট ম্যাচ জিতল টিম ইন্ডিয়া (India Vs West Indies)। ঘরের মাঠে সিরিজের প্রথম টেস্টে ওয়েস্ট ইন্ডিজকে হেলায় হারাল শুভমনের (Shubman Gill) দল। ইনিংস ও ১৪০ রানে দাপটের সঙ্গে ম্যাচ জিতল টিম ইন্ডিয়া। বুমরা, সিরাজ, জাদেজা (Ravindra Jadeja), কুলদীপ, রাহুল, জুরেলদের ঝকঝকে পারফরম্যান্সের সামনে রীতিমতো দাঁড়াতেই পারল না ক্যারিবিয়ানরা। তিন দিনেই শেষ হল টেস্ট।

বৃহস্পতিবার আহমেদাবাদে শুরু হয় সিরিজের প্রথম টেস্ট (Ahmedabad Test)। টসে জিতে প্রথমে ব্যাটিং করার সিদ্ধান্ত নেন ক্যারিবিয়ান অধিনায়ক রোস্টন চেজ। তবে প্রথম ইনিংসে বুমরা, সিরাজের সগুন বোলিংয়ের সামনে মাথা তুলে দাঁড়াতেই পারেননি ক্যারিবিয়ান ব্যাটাররা। মাত্র ১৬২ রান গুটিয়ে যায় ওয়েস্ট ইন্ডিজের প্রথম ইনিংস। সর্বোচ্চ ৩২ রান করেন জাস্টিন গ্রিভস। ভারতের হয়ে ৪ উইকেট নেন মহম্মদ সিরাজ, ৩ উইকেট নেন জসপ্রীত বুমরা, ২ উইকেট নেন কুলদীপ যাদব, ১টি উইকেট নেন ওয়াশিংটন সুন্দর।

আরও পড়ুন: উড়ন্ত ক্যাচ! সমালোচকদের যোগ্য জবাব নীতীশের, দেখুন সেই ভিডিও

প্রথম ইনিংসে ওয়েস্ট ইন্ডিজ ব্যাটিং বিপর্যয়ের মুখে পড়লের ভারতের ব্যাটাররা আগুন ঝরান বাইশ গজে। তিন তিনটি সেঞ্চুরি হয় আহমেদাবাদের মাঠে। ম্যাচের দ্বিতীয় দিনে প্রথমে শতরান করেন কেএল রাহুল (১০০), তারপর কেরিয়ারের প্রথম টেস্ট সেঞ্চুরি হাঁকান ধ্রুব জুরেল (১২৫), শেষে শতরান করেন রবীন্দ্র জাদেজা (১০৪*)। এছাড়াও ৫০ রান করেন অধিনায়ক শুভমন গিল, ৩৬ রান করেন যশস্বী জয়সওয়াল। তৃতীয় দিনের শুরুতে ৫ উইকেটে ৪৪৮ রানে ইনিংস ডিক্লেয়ার করে ভারত।

দ্বিতীয় ইনিংসে ২৮৬ রানে পিছিয়ে ব্যাটিং করতে নেমে ফের একের পর এক উইকেট হারায় ক্যারিবিয়ান দল। সিরাজ, জাদেজা, কুলদীপের আগুন বোলিংয়ের সামনে এই ইনিংসেও তাসের ঘরের মতো ভেঙে পড়ে ওয়েস্ট ইন্ডিজের ব্যাটিং লাইনআপ। ১৪৬ রানে গুটিয়ে যায় ক্যারিবিয়ান ইনিংস। ৩ উইকেট নেন সিরাজ, ৪ উইকেট নেন জাদেজা, ২ উইকেট নেন কুলদীপ, ১ উইকেট নেন সুন্দর।